ГРАМАДСКАЯ арганізацыя “Ахова птушак Бацькаўшчыны” птушкай 2018 года вылучыла шчыгла чорнагаловага, які ў Беларусі гняздуецца паўсюдна. Жыве ён у светлых лісцевых і змешаных лясах. Для гнездавання выбірае дрэвы ў спалучэнні з адкрытымі прасторамі лугоў, выганаў, палян. Не цураецца таксама насаджэнняў культурнага ландшафту ў вёсках, гарадах і ваколіцах. Селіцца ў фруктовых садах, шырокіх светлых парках, скверах, уздоўж дарог. Восенню і зімой шчыглоў можна ўбачыць на ўскрайках населеных пунктаў ля зараснікаў, пустуючых вясковых сядзіб.